Skrif aan die muur | Netwerk24
Interessante kennisgewingborde wat by verskeie rioollekke in Kroonstad opgerig is, het inwoners en die sosiale media aan die gons.
Die boodskap is "Die man verantwoordelik vir die k*k is die munisipale bestuurder," en die munisipale bestuurder se naam en van, sy telefoonnommer en sy e-pos-adres is duidelik op die netjies gedrukte borde aangebring.
Die eerste kennisgewingbord is by die NG Moedergemeente in Cross-straat opgemerk, waar die riool al geruime tyd lank loop.
'n Anonieme persoon het 'n soortgelyke bordjie by bykans elke lek opgerig.
By navraag aan die Moqhaka-munisipaliteit oor die kennisgewing­borde, was hy onbewus van die gegons.
Die meerderheid van sosiale media-gebruikers, asook inwoners, het heerlik saamgesels en dit selfs as 'n goeie idee beskou. Sommige het weer gevoel dat dit te kras gestel is en 'n persoonlike aanval op die munisipale bestuurder was.
Dit is onbekend wie vir die kennisgewingborde verantwoordelik is.
Dat iemand só ver gaan om die boodskap te versprei oor hul misnoeë met hoe die dorp tans bestuur word, is net nog 'n bewys dat inwoners nou regtig genoeg gehad het van klagtes wat op dowe ore val.